กรุงไทยหั่นหนี้กยศ.
ธนาคารกรุงไทยร่วมกับกองทุนเงินให้กู้ยืมเพื่อการศึกษา ลดหนี้ลง 3% ของเงินต้นที่เหลือ
29 ต.ค. 2565

ธนาคารกรุงไทยร่วมกับกองทุนเงินให้กู้ยืมเพื่อการศึกษา ลดหนี้ลง 3% ของเงินต้นที่เหลือ 
น.ส.อาริศรา  ธรมธัช  รองกรรมการผู้จัดการใหญ่  สายงานธุรกิจภาครัฐ ธนาคารกรุงไทย เปิดเผยว่า ในปี 2558 ธนาคารได้ร่วมกับกองทุนเงินให้กู้ยืมเพื่อการศึกษา (กยศ.) จัดโครงการรณรงค์การชำระหนี้กองทุน กยศ. โดยจัดโครงการพิเศษลดหย่อนหนี้ลง 3% ของเงินต้นที่เหลือ สำหรับผู้กู้ยืมเงิน กยศ.ที่ชำระหนี้ตรงตามเวลา ไม่เคยทำสัญญาประนีประนอมยอมความในโครงการไกล่เกลี่ยหนี้ หรือถูกดำเนินคดี โดยทางกองทุน กยศ.จะคืนส่วนลดเงินต้นให้ลูกหนี้ภายใน 30 วัน เมื่อตรวจสอบการปิดบัญชีเรียบร้อยแล้ว
สำหรับลูกหนี้ที่เคยค้างชำระหนี้นั้น ธนาคารได้จัดโครงการยกเว้นหรือลดค่าธรรมเนียมการผิดนัดชำระหนี้ให้ โดยกรณีที่ลูกหนี้ต้องการชำระหนี้งวดที่ค้างชำระทั้งหมดในคราวเดียวแบบปิดบัญชี ธนาคารกรุงไทยจะยกเว้นค่าเบี้ยปรับและค่าธรรมเนียมการผิดชำระหนี้ให้ทั้งหมดในวันที่ชำระเงิน และหากเป็นกรณีที่ลูกหนี้เลือกที่จะชำระเฉพาะหนี้ที่ค้างชำระในแต่ละงวด ธนาคารกรุงไทยจะลดเบี้ยปรับและค่าธรรมเนียมกรณีผิดนัดชำระหนี้ให้ 50% ในวันที่ชำระเงิน
ทั้งนี้ ผู้กู้ยืม กยศ.สามารถแสดงความจำนงการเข้าโครงการใดโครงการหนึ่งดังกล่าวตั้งแต่บัดนี้ถึงวันที่ 30 เม.ย. 2558 และผู้กู้ยืมต้องแสดงความประสงค์ขอรับเงินคืนตามแบบฟอร์มภายในวันที่ 30 มิ.ย. 2558  หากพ้นกำหนดจะถือว่าสละสิทธิและไม่ประสงค์จะรับส่วนลดเงินต้นดังกล่าวจากกองทุนฯ
ด้าน น.ส.รื่นวดี สุวรรณมงคล อธิบดีกรมบังคับคดี กล่าวว่า ในต้นเดือน ม.ค. 2558 จะติดต่อขอพบ กยศ. เพื่อติดตามฐานข้อมูลลูกหนี้ที่ กยศ.เห็นชอบให้เข้าสู่กระบวนการไกล่เกลี่ย เนื่องจากเดิม กยศ.เคยแจ้งว่าจะสามารถให้ข้อมูลได้ในช่วงเดือน พ.ย.-ธ.ค. 2557 แต่ติดปัญหาว่าฐานข้อมูลดังกล่าวอยู่กับบริษัทกฎหมายกรุงไทย เคแอลเอส และยังไม่ได้จัดส่งให้ กยศ.
ทั้งนี้ กยศ.ได้แจ้งว่าจะออกระเบียบลูกหนี้ที่จะเข้ากระบวนการไกล่เกลี่ยได้ จะต้องเป็นลูกหนี้ที่ถูกฟ้องร้องและมีคำพิพากษาให้บังคับคดีแล้ว และมีระยะเวลาบังคับคดีเหลือไม่น้อยกว่า 7 ปี หรือลูกหนี้ที่มีคำพิพากษาเมื่อปี 2555-2557 จำนวนประมาณ 1 แสนราย
แหล่งข่าวจากกระทรวงการคลัง เปิดเผยว่า ความล่าช้าที่เกิดขึ้น เพราะบริษัทกฎหมายกรุงไทย เคแอลเอส ไม่สามารถรวบรวมข้อมูลจัดส่งให้ กยศ.ได้ตามเวลาที่กำหนดไว้ ทำให้การไกล่เกลี่ยหนี้ล่าช้าตามไปด้วย